**ТАХЬКО (ХК) КОМПАНИЙН 2014 ОНЫ ЖИЛИЙН ҮЙЛ АЖИЛЛАГААНЫ ТОВЧ ТАЙЛАН**

**Нэг. Компанийн товч танилцуулга**

Тахько (ХК) компани Монгол улсын Засгийн газрын Өмч хувьчлалын комиссын 1992 оны 3 дугаар сарын 5-ны өдрийн 32 дугаар тогтоолоор хувьчлагдах шийдвэр гарч, Тахько хувьцаат компани (100 хувь хувийн өмчид шилжсэн) байгуулагдсан үеэс одоог хүртэл тасралтгүй үйл ажиллагаа явуулж байна.

Тус компани 1992 онд буюу хувьчлагдах үеийн эхлэлтийн балансаар 345,567.5 мянган төгрөгийн өөрийн хөрөнгөтэй, нэг бүр нь 100 төгрөгийн нэрлэсэн үнэтэй 592,830 ширхэг энгийн хувьцаатай байсан бол 2014 оны жилийн эцсийн байдлаар 2,298,026.8 мянган төгрөгийн хөрөнгөтэй, Санхүүгийн зохицуулах хороо, Монголын хөрөнгийн биржид бүртгэлтэй нэг бүр нь 168 төгрөгийн нэрлэсэн үнэтэй нийтэд зарласан чөлөөтэй арилжаалагдах 1,189,983 ширхэг энгийн хувьцаатай нээлттэй хувьцаат компани болсон.

Тахько (ХК) компани нь хувьчлагдахаас өмнө улсын үйлдвэр байхдаа оёдлын үйлдвэрлэлийн шугам, тоног төхөөрөмж шинэчлэхээр авсан банкны урт хугацаатай 92,772,5 мянган төгрөг, 649,9 мянган ам.доллар, 29,134,8 мянган йений зээлтэйгээр хувьчлагдсан бөгөөд эдгээр бүх зээлийг хүүгийн хамт 1992-1999 онуудад өөрийн орлогоор бүрэн төлж барагдуулснаар банкны зээлийн өр төлбөргүй аж ахуйн нэгж болсон.

Тахько (ХК) компани үүсэн байгуулагдсанаас хойш эрхэлж буй үйл ажиллагаа, компанийн өмнө тавигдсан зорилтыг амжилттай хэрэгжүүлж, хувьцаа эзэмшигчдийн ээлжит хурлыг жил бүр тогтоосон хугацаанд зарлан хуралдуулж, Төлөөлөн удирдах зөвлөлийн дотоод үйл ажиллагааг хуулийн хүрээнд явуулж хэвшсэний дээр, байгуулагдсаны дараагийн жил (1992-2013 он)-ээс одоог хүртэл компанийн хувьцаа эзэмшигчдэд нийтдээ 531,134.9 мянган төгрөгийн ногдол ашиг хуваарилсан байна.

**Хоёр. 2014 оны үйл ажиллагааны товч тайлан**

**УДИРДЛАГА, ЗОХИОН БАЙГУУЛАЛТЫН БҮТЭЦ**

**Компанийн засаглал**

Тахько (ХК) компанийн захиргаа 2014онд (гүйцэтгэх удирдлага, зохион байгуулалтын нэгжийн албадууд) хувьцаа эзэмшигчдийн ээлжит хурал, Төлөөлөн удирдах зөвлөлөөс гаргасан шийдвэрийг хэрэгжүүлж, Компанийн дүрмийн хүрээнд үйл ажиллагаагаа явуулж ажиллалаа.

Компанийн захиргаа Төлөөлөн удирдах зөвлөлөөс гаргасан шийдвэрийн дагуу хувьцаа эзэмшигчдийн ээлжит хурлыг хуульд заасан хугацаа, төрийн зохицуулах байгууллагаас баталсан журамд заасан шаардлагад нийцүүлэн зарлаж, хүчин төгөлдөр саналын эрхийн 85.56 хувийн ирцтэйгээр хуралдуулж, хурлаар хэлэлцсэн асуудлыг хуралд оролцогчдын саналын эрхийн 63.1-100 хувийн саналаар шийдвэрлүүлсэн.

Санхүүгийн зохицуулах хорооноос өгсөн чиглэлийн дагуу Гүйцэтгэх захирлын үйл ажиллагааны журмыг шинээр боловсруулан батлуулж, үүний дагуу контрактын гэрээг Төлөөлөн удирдах зөвлөлтэй байгуулж ажиллав.

Төлөөлөн удирдах зөвлөлийн шийдвэрийн дагуу компанийн 2014 оны цэвэр ашгаас 1,189,983 ширхэг энгийн хувьцаанд хуваарилсан 97,578.6 мянган төгрөгийн ногдол ашгийг Үнэт цаасны төлбөр тооцоо төвлөрсөн хадгаламжийн төв компаниар зуучлуулан 624 хувьцаа эзэмшигчийн төвлөрсөн хадгаламж дахь дансанд байршуулан олгохоор ТУЗ-ын хурлаар шийдвэрлэж, Санхүүгийн зохицуулах хороо, Монголын хөрөнгийн биржид тогтоосон хугацаанд тайлагнаж, олон нийтэд болон хувьцаа эзэмшигчдэд мэдээлсэн.

Үнэт цаасны зах зээлийн тухай хууль, Санхүүгийн зохицуулах хорооны 2013 оны 505 дугаар тогтоол, Монголын хөрөнгийн биржийн бүртгэлийн журмын дагуу компанийн мэдээллийн ажилтныг томилж, хугацаат ба тухай бүр мэдээлэх мэдээллийг зохих байгууллагуудад тогтоосон хугацаанд мэдээлж, үнэт цаасны бүртгэл, хадгаламжийн үйл ажиллагааны гэрээг шинэчлэн байгуулж ажиллав.

Компанийн Гүйцэтгэх удирдлагаас Компанийн болон үнэт цаасны зах зээлийн тухай хууль, Санхүүгийн зохицуулах хороо, Монголын хөрөнгийн биржээс гаргасан журам, заавар, компанийн засаглалын кодекс, үнэт цаасны арилжаа, төлбөр тооцоо, хадгаламжийн байгууллагатай байгуулсан гэрээгээр хүлээсэн үүргийг хэрэгжүүлж ажилласнаар нээлттэй 237 хувьцаат компаниас Монголын хөрөнгийн биржийн шалгуур, онооны үзүүлэлтийг 100 хувь биелүүлсэн эхний 4 хувьцаат компанийн нэг болсон.

Төлөөлөн удирдах зөвлөлийн удирдлагыг компанийн үнэт цаасны арилжаа, ханшийн сар тутмын судалгаа, мэдээллээр хангаж, хувьцаа эзэмшигчдээс тавьсан эрэлт хүсэлтийг хүлээн авч, хаяг, нэр, регистр нь тодорхойгүй 46 хувьцаа эзэмшигчийн мэдээллийг тодруулж, төвлөрсөн хадгаламжид данс нээлгүүлэх үйлчилгээ үзүүлэв.

**Компанийн бүтэц, зохион байгуулалт**

Тайлангийн хугацаанд компанийн гүйцэтгэх удирдлага, захиргаа болон техник үйлчилгээний алба гэсэн 3 бүтэцтэй ажлын байрны 22 орон тоо бүхий бүрэлдэхүүнтэй ажиллаж байсан бол компанийн бизнесийн үйл ажиллагаа өргөжсөнтэй холбоотой Анкор үйлчилгээний төвийн менежер, техникч, үйлчлэгч, ТУЗ-ын дарга, захирлын туслах, зөвлөх, цахилгаанчин зэрэг 6 орон тоог шинээр батлуулж, одоогийн байдлаар 4 ажилтан шинээр ажилд авч, ажиллагсдын тоо 26 болсон.

Техникийн үйлчилгээний албаны цахилгаанчин, сантехникийн засварчин нарыг 4 ээлжийн зохион байгуулалтанд оруулсан бөгөөд ингэснээр илүү цагийн зардлыг хэмнэх боломжтой болсон.

Компанийн ажиллагсдын цалингийн хэмжээг 5 үндсэн шатлалтай болгож, бүх ажилтнуудын үндсэн цалингийн хэмжээг 2-3 дахин, гарт олгох цалингийн хэмжээг 45 хувиар тус тус нэмсэн. Ажилтнуудтай байгуулсан хөдөлмөрийн гэрээг дуусгавар болгож, шинээр хөдөлмөрийн гэрээ байгуулан, өмнө мөрдөж байсан төрөл бүрийн нэмэгдэл, нөхөн олговор, шагнал урамшууллын тухай заалтуудыг хөдөлмөрийн хуулийн дагуу шинэчлэн сайжруулсан.

Ажил, үйлчилгээний аюулгүй ажиллагааны дүрэм, журам, шаардлагыг мөрдөх, ажил үйлчилгээг чанартай, хариуцлагатай гүйцэтгэх зорилгоор компанийн дотоод дэг журам, ажлын зарчим, эрх үүрэг, шийтгэл, хариуцлага, ажилд авах, чөлөөлөх, ажил, амралтын цагийн горим, чөлөө олгох, цалин, хөлс, нэмэгдэл, буцалтгүй тусламж зэрэг зүйлүүдийг тодорхой багтаасан Хөдөлмөрийн дотоод журмыг боловсруулан батлуулж, хяналт тавьж ажиллаж байгаа.

**Хүний нөөц, нийгмийн асуудал**

Хүний нөөцийн үйл ажиллагааг байгууллагын хөгжил болон хүнийг хөгжилтэй уялдуулан холбож, байгууллагын хүний нөөцийн хэрэгцээг тодорхойлох, ажилтан сонгох, ажилд дадлагжуулах, соёл боловсролыг нь хөгжүүлэхэд анхааран ажилласан.

Хүний нөөцийг бүрдүүлэх, ажилтнуудын мэргэшил, мэдлэгийг дээшлүүлэх зорилгоор цахилгааны инженер, дулааны инженер, нягтлан бодогч нарыг төсөвчний эрх олгох сургалтад, туслах ажилтан, менежер нарыг англи хэлний мэдлэг дээшлүүлэх сургалтад, цахилгаанчин, сантехникийн засварчин нарыг бүхэлд нь мэргэжлийн зэрэг сунгах сургалтад, холбогдох инженеруудийг барилга байгууламжийн цахилгааны угсралт, засварын ажлын хүрээнд мэргэшсэн давтан сургалтад тус тус хамруулж, тэдний зэргийн эрхийг 2017 он хүртэл сунгуулав. Нийт ажилчидын 60 хувь нь сургалтанд хамрагдсан.

Ажлын байрны аюулгүй ажиллагааг хангах, ажлын байрны нөхцөлийг сайжруулах зорилгоор хөдөлмөр хамгааллын хувцсыг шинэчлэж, үүнд, бүх техник, харуул хамгаалалт, цэвэрлэгээний ажилтнуудыг өвөл, зуны иж бүрэн ажлын хувцас, усны гутлаар хангаж, цахилгаанчин, сантехникийн засварчин, жолооч нарт шаардлагатай ажлын багаж, хэрэгслийг шинэчлэн хангасан.

Ахмадын баярыг тохиолдуудан Оёдлын үйлдвэрийн нэгдэл, Тахько компанид ажиллаж байгаад өндөр насны тэтгэвэрт гарсан 300 гаруй ахмад настангуудыг, Хөнгөн аж үйлдвэр үүсч хөгжсөний 80 жилийн ойг тохиолдуулан оёдлын үйлдвэр, тус компанид ажиллаж байсан 30 гаруй удирдах ажилтнуудыг, цагаан сарын баярыг тохиолдуулан тус компанид ажиллаж байсан 70 ба түүнээс дээш насны 15 ахмадуудыг тус тус хүлээн авч хүндэтгэл үзүүлсэн. Түүнчлэн, оёдлын үйлдвэрээс төрсөн хөдөлмөрийн баатар 2, гавъяат ажилтан 1 хүнд жилд 2 удаа байнгын тэтгэмж олгодог болов. Мөн гачигдал тохиолдож, хүсэлт гаргасан цөөн ахмадуудад буцалтгүй тусламж үзүүлсэн.

Компанийн нийгмийн хариуцлагын нэмэгдүүлэх, хүрээлэн буй орчинг сайжруулах, хүчилтөрөгчийн эх үүсвэр нэмэгдүүлэх зорилгоор компанийн Гүнт амралтын хашаанд мод тарих ажлыг зохион байгуулж, нийт 150 ширхэг хайлаас мод, нохойн хошуу модыг тус тус тарьсан.

**ОРЛОГО НЭМЭГДҮҮЛЭХ, ХЭВИЙН ҮЙЛ АЖИЛЛАГААГ ХАНГАХ**

**Компанийн орлого нэмэгдүүлэх, бизнесийн үйл ажиллагааг өргөжүүлэх чиглэлээр**

2004 онд байгуулсан компанийн үл хөдлөх хөрөнгийг 10 жилийн хугацаагаар түрээсэлсэн түрээс, үйлчилгээний гэрээний хугацаа 2014 оны 7 дугаар сард дуусгавар болохтой холбогдуулан үл хөдлөх хөрөнгийн зах зээлийн үнэлгээг дахин хийлгүүлж, тэдгээр (MA-I, MA-II, U-I барилга)-ийг үргэлжлүүлэн түрээслэх их хэмжээний хэлцэл хийхэд шаардлагатай зах зээлийн судалгааг мэргэжлийн ажлын хэсэг байгуулан хийлгүүлж, уг судалгаанаас гарсан дүгнэлтийг үндэслэн их хэмжээний хэлцэл хийх зөвшөөрөл олгох Төлөөлөн удирдах зөвлөлийн шийдвэр гаргуулж, их хэмжээний хэлцэл хийхийг Хувьцаа эзэмшигчдийн хурлаар батлуулж, гэрээ байгуулах бэлтгэлийг урьдчилан хийсэн.

Ажлын хэсгээс хийсэн зах зээлийн судалгаа, дүгнэлтийг үндэслэн шинээр байгуулах гэрээний төслийг мэргэжлийн хүмүүсийг оролцуулан боловсруулж, түрээсийн гэрээний төлбөрийн нөхцөлийг шинэчлэн тогтоож, талуудын хүлээх эрх, үүрэг, хариуцлагыг өмнөх гэрээнээс илүү ойлгомжтой тодорхой болгож, зах зээлийн үнэ ханш, инфляцийн өөрчлөлттэй холбогдуулан түрээсийн төлбөрийг нэмэх, өөрчлөх зохицуулатыг гэрээнд шинээр тусгаж шийдвэрлэсэн.

Өмнөх түрээслэгчдээс түрээсийн байрыг хүлээн авах, шинэ түрээслэгчид хүлээлгэн өгөх бэлтгэл хангах, үүнээс MA-I барилгын сантехникийн шугам хоолойг буулгах, бүрэн сольж шинэчлэх, түүнтэй холбогдох барилгын засварын ажлыг мэргэжлийн байгууллагаар хийлгүүлсэн.

Өмнөх гэрээний хугацаа дуусгавар болсон, зарим түрээслэгч өөрчлөгдсөнтэй холбогдуулан Төлөөлөн удирдах зөвлөлөөс гаргасан шийдвэрийг үндэслэн түрээслэгчдийг сонгох зарчмаар Мобиком, Ньюком проперти, Скайтел компаниудтай үл хөдлөх хөрөнгийн түрээсийн ба түрээсийн байрыг цахилгаан, дулаан, усаар хангах үйлчилгээний гэрээнүүдийг шинээр байгуулж дуусгасан.

Эдгээр ажлын үр дүнд түрээс, үйлчилгээ, бусад дагалдах гэрээнүүд амжилттай хийгдэж, MA-I барилгын 1 ба 2 дугаар давхрын 1,164 м2 талбайг Скайтел компанид, MA-II барилга (ТЕДИ төв)-ын 1 дүгээр давхрын 1,079.6 м2, U-I барилгын 1 дүгээр давхрын 421.13 м2, MA-III барилгын 95.25 м2 талбайг Мобиком корпораци компанид, MA-II барилга (ТЕДИ төв)-ын 2-4 дүгээр давхрын 2,997 м2 талбайг Ньюком проперти компанид тус тус шинэчилсэн нөхцөлөөр түрээсэлсний үр дүнд Тахько компанийн түрээсийн нэг сарын нийт орлого өмнөх гэрээний үеийн түрээсийн нэг сарын нийт орлогоос 2.37 дахин буюу 237 хувиар нэмэгдсэн байна.

Компанийн өнөөгийн байдлын санхүүгийн тооцоолол, суурь судалгаа, бизнесийн үйл ажиллагааг өргөжүүлэн хөгжүүлэх, ирээдүйн чиг хандлагыг тодорхойлох эдийн засгийн үндэслэлийг боловруулах, зах зээлийн судалгаа хийх, хууль эрх зүйн орчныг судлах зөвлөгөө авах, төсөл боловсруулах зэрэг ажлын зардлыг Төлөөлөн удирдах зөвлөлөөр батлуулж, төслийн ажлыг хийх зөвшөөрөл гаргуулсан.

Компанийг хөгжүүлэх чиг хандлага, бизнесийн үйл ажиллагааг өргөжүүлэх, хэтийн төлөвийг тодорхойлох “Хэтийн хөгжил, боловсрол, соёл, үйлчилгээний төв” төсөл, үл хөдлөх хөрөнгийн ирээдүйн хөгжлийн архитекторын иж бүрэн зураг төслийг мэргэжлийн компаниар хийлгүүлж, төслийн эхний шатны ажлыг ажлыг эхлүүлээд байгаа. Зураг төслийн талаар Нийслэлийн ерөнхий төлөвлөгөөний газарт хүсэлт тавьж, архитектор төлөвлөлтийн даалгаврын шийдвэр гаргуулж, уг даалгаварын дагуу ажил үргэлжилж хийгдэж байна.

Өмнөх түрээсийн гэрээ дуусгавар болж, цуцлагдсантай холбогдуулан Ньютел компанийн түрээсээр эзэмшиж байсан MA-III барилга (Би бренд ажиллаж байсан)-ын 381.68 м2 талбай бүхий байрыг түрээслэгчээс хүлээн авч, уг байрыг хурал, цуглаан, хүлээн авалт, бизнесийн уулзалт зэрэг үйл ажиллагаа явуулах зорилгоор ашиглах зах зээлийн судалгаа, дээр дурдсан зориулалтаар барилгын архитекторын зураг төсөл, түүний дагуу уг барилгад сантехникийн ба барилгын дотоод иж бүрэн их засвар өөрчлөлт хийж, тоног төхөөрөмж, эд хогшил худалдан авч бүрэн тохижуулж дуусгаад үйл ажиллагаагаа эхлүүлэн ажиллаж байна.

**Компанийн өдөр тутмын хэвийн үйл ажиллагааг хангах чиглэлээр**

Компанийн түрээслэх MA-I, U-I барилга байгууламжийн дотоод засвар тохижилт, MA-I, MA-II барилгыг холбосон хүзүүвч, MA-III барилгын дээвэр, MA-III барилгын дотоод засвартай холбоотой буулгалт, U-II, U-III барилгыг холбосон аркны зам, MA-I барилгын халаалт, цэвэр бохир усны шугам хоолой солихтой холбогдсон зэрэг барилга байгууламжийн засварын ажлуудыг хийж гүйцэтгэсэн.

MA-I барилгын цахилгааны самбаруудад автомат солих, нэмэх, U-I барилгын цахилгааны ерөнхий самбарын гал хамгаалагчийг автомат таслуураар сольж тоноглох засварын ажлыг гүйцэтгэж, оффис, аж ахуйн агуулах, Гүнтийн барилгын гадна, доторх гэрэлтүүлэг, цахилгааны ээлжит болон урсгал засварын ажлуудыг хийсэн.

MA-I барилгын траншейны ерөнхий шугам, MA-I, MA-III халаалтын систем, цэвэр бохир усны шугам хоолой солих, MA-II барилгын сантехникийн урсгал засвар, MA-III барилгын хэрэглээний халуун усны шугам татах, барилгуудын гаднах 1-26 дугаар худгуудын ээлжит цэвэрлэгээ, үйлчилгээ зэрэг дулаан, цэвэр бохир усны хэвийн ажиллагааг хангах засварын ажлуудыг мэргэжлийн байгууллагаар гэрээний үндсэн дээр болон өөрсдийн хүчээр хийж гүйцэтгэсэн.

Хэрэглэсэн цахилгаан, дулаан, ус, газрын төлбөр зэрэг тогтмол зардлын төлбөрийг тогтоосон хугацаанд нь барагдуулж, алданги торгууль хүлээгээгүй, харилцагч байгууллагаас авах төлбөрүүдийг тухай бүрт нь нэхэмжлэн авч орлогыг бүрдүүлсэн;

Үндсэн хөрөнгийн өөрчлөлт, элэгдэл хорогдлын шимтгэл, сэлбэг, аж ахуй барилга, хангамж, шатах тослох материал, кассын тооцоонд хяналт тавьж, анхан шатны баримтын бүрдүүлэлтийг бүрэн хийлгэж, тайлан бүртгэлийг зохих журмын дагуу хөтөлж ажилласанаар ямар нэгэн зөрчил дутагдал гараагүй, бэлэн мөнгөний зарцуулалт, түүнд тавих хяналт сайжирч, хэвшсэн;

Компанийн санхүүгийн тайлан тэнцэл, аж ахуйн нэгжийн орлогын, хувь хүний орлогын, үл хөдлөх эд хөрөнгийн, авто тээвэр өөрөө явах хэрэгслийн, нэмэгдсэн өртгийн албан татвар болон нийгмийн даатгалын шимтгэлийн тайлан тооцоог тогтоосон хугацаанд нь гаргаж, хуульд заасан хугацаанд харилцдаг санхүү, татвар, нийгмийн даатгалын байгууллагад тушааж, тайлангийн хугацаанд улсын төсөвт 34,238.7 мянган төгрөгийн аж ахуйн нэгжийн орлогын албан татвар, 58,394.4 мянган төгрөгийн нийгмийн даатгалын шимтгэлийн татвар, 49,079,5 мянган төгрөгийн ХХОАТатвар, 90,082.8 мянган төгрөгийн НӨАТатвар төлж, төсөвт төлөх төлбөрийн 89 хувийг тайлангийн жилд барагдуулсан.

2014 оны жилийн тайлан тэнцлийн хураангуй

*( төгрөгөөр)*

|  |  |  |  |  |  |
| --- | --- | --- | --- | --- | --- |
| Балансын | Үлдэгдэл | | Балансын | Үлдэгдэл | |
| зүйл | Эхний | Эцсийн | зүйл | Эхний | Эцсийн |
| А. Хөрөнгө | х | х | Б. Өр төлбөр эзэмшигчийн өмч | х | х |
| I.Эргэлтийн хөрөнгийн дүн | 1,088,836,076.16 | 959,447,543.77 | I. Өр төлбөрийн дүн | 22,539,328.53 | 34.893.699,06 |
| Мөнгөн хөрөнгө | 592,016,719.46 | 539,491,825.54 | Богино хугацаатай өр төлбөр | 22,539,328.53 | 34,893,699.06 |
| Богино хугацаатай хөрөнгө оруулалт | - | - | Урт хугацаатай өр төлбөр | - | - |
| Авлага | 453,531,869.07 | 364,370,220.91 | Үүнээс банкны хугацаа хэтэрсэн өр | - | - |
| Бараа, материал | 42,100,037.63 | 50,842,507.32 | II. Өмчийн дүн | - | - |
| Үндсэн ба туслах материал | - | - | Төрийн | - | - |
| Урьдчилж төлсөн тооцоо | 1,187,450 | 4,742,990 | Хувийн | - | - |
| Бусад |  |  | III. Хувьцаа дүн | 199,917,144.00 | 199,917,144.00 |
| II. Биет хөрөнгийн дүн | 772,531,190.13 | 1,248,575,252.17 | Энгийн хувьцааны тоо, ширхэг | 1,189,983 | 1,189,983 |
| Барилга байгууламж | 1,197,729,870.98 | 1,593,026,286.43 | Нэрлэсэн үнэ | 168 | 168 |
| Газар | - | - | Давуу эрхтэй хувьцааны тоо, ширхэг | - | - |
| Машин тоног төхөөрөмж | 18,478,102.73 | 77,381,651.82 | Нэрлэсэн үнэ | - | - |
| Тавилга, эд хогшил | 145,445,161.30 | 195,830,551.48 | Халаасны хувьцааны дүн | - | - |
| Бусад, тээврийн хэрэгсэл | 235,641,930 | 261,063,687 |  |  |  |
| Хуримтлагдсан элэгдэл | 824,763,874.88 | 878,726,924.56 | IV. Эзэмшигчийн өмчийн бусад хэсэг | 387,604,403.30 | 387,604,403.30 |
| III. Биет бус хөрөнгийн дүн | 1,600,967.89 | 2,003,136.14 | V. Хуримтлагдсан ашиг | 1,340,908,278.35 | 1,675,611,605.62 |
| Үүнээс:Тайлант үеийн ашиг | 281,547,268.83 | 394,115,386.58 |
| IV. Урт хугацаатай хөрөнгө оруулалт | 88,000,920 | 88,000,920 | VI. Эзэмшигчийн өмчийн дүн | 1,928,429,825.65 | 2,263,133,152.92 |
| Нийт хөрөнгийн дүн | 1,950,969,154.18 | 2,298,026,851.98 | VII.Өр төлбөр ба эзэмшигчдийн өмчийн дүн | 1,950,969,154.18 | 2,298,026,851.98 |

ГҮЙЦЭТГЭХ ЗАХИРАЛ Л.ЭНХНАСАН